SKUPŠTINA DRUŠTVA

Ur.broj: 02-2048/22

Karlovac, 25.02.2022.

 **ZAPISNIK**

sa sjednice Skupštine društva Inkasator d.o.o. Karlovac održane dana 25.02.2022. godine s početkom rada u 08:30 sati u Maloj vijećnici Grada Karlovca, Ivana Banjavčića 9.

**NAZOČNI ČLANOVI:**

Ivana Fočić, zamjenica gradonačelnika Grada Karlovca u svojstvu predsjednice Skupštine Društva, Sanja Horvat kao punomoćnica direktorice Vodovoda i kanalizacije d.o.o., Ivan Polović, direktor Čistoća d.o.o., Hrvoje Klobučar, direktor Gradske toplane d.o.o.

**OSTALI NAZOČNI:**

Andreja Barberić, direktorica TD Inkasator d.o.o. Karlovac

Sjednicom predsjedava Ivana Fočić i predlaže dnevni red skupštine:

DNEVNI RED

1. Donošenje Odluke o razrješenju člana Nadzornog odbora
2. Donošenje Odluke o imenovanju člana Nadzornog odbora
3. Razno

Nakon predlaganja Dnevnog reda, predsjedavajuća informira prisutne članove Skupštine da su svi zaprimili obavijest direktorice Društva 22.02.2022. kojom je predloženo da se u Dnevni red uvrsti točka: Donošenje Odluke o prethodnoj suglasnosti na cjenik usluga korištenja elektroničke komunikacijske infrastrukture. Članovi Skupštine jednoglasno su prihvatili prijedlog te je točka uvrštena u Dnevni red kao točka broj 3.

 **TOČKA 1.**

**Donošenje Odluke o razrješenju člana Nadzornog odbora Društva Inkasator d.o.o**.

Sukladno Društvenom ugovoru o usklađenju društva s ograničenom odgovornošću Skupština društva imenuje i razrješuje članove Nadzornog odbora. Snježana Cindrić, imenovana članica Nadzornog odbora Odlukom Skupštine od 07.12.2021., podnijela je ostavku na mjesto člana Nadzornog odbora 26.01.2022. po zaprimanju Rješenja Porezne uprave kao poslodavca kojim joj je odbijen zahtjev za sudjelovanje u radu Nadzornog odbora. Obzirom na navedeno predlaže se Skupštini Društva donošenje Odluke kojom se gđa. Cindrić razrješava dužnosti članstva u Nadzornom odboru.

Članovi Skupštine su bez rasprave donijeli jednoglasno odluku kako slijedi:

**ODLUKU**

O razrješenju člana Nadzornog odbora Društva Inkasator d.o.o. Karlovac

**Članak 1.**

Konstatira se da je članica Nadzornog odbora, Snježana Cindrić, imenovana za članicu Nadzornog odbora, Odlukom Skupštine Društva od 07.12.2021. godine, podnijela ostavku na mjesto predsjednika i člana Nadzornog odbora temeljem Rješenja Porezne uprave, klasa: 112-0/21-01/395, ur.broj: 513-07-21-08-21 od 13.12.2021. godine.

**Članak 2.**

Temeljem članka 1. ove Odluke, Snježana Cindrić razrješuje se članstva u Nadzornom odboru Društva te joj sukladno Odluci prestaju sve dužnosti u Nadzornom odboru.

**Članak 3.**

Ova odluka stupa na snagu danom donošenja, a objavit će se u Glasniku Grada Karlovca.

**TOČKA 2.**

**Donošenje Odluke o imenovanju člana nadzornog odbora Društva Inkasator d.o.o.**

Slijedom okolnosti iz Točke 1. Dnevnog reda, a sukladno Društvenom ugovoru o usklađenju društva s ograničenom odgovornošću, predlaže se imenovanje novog člana Nadzornog odbora. Kandidatkinja Nives Matan, zadovoljava uvijete propisane zakonskim i podzakonskim aktima te unutarnjim aktima, dostavila je potrebnu dokumentaciju te životopisom dokazala iskustvo u područjima koje obuhvaćaju djelatnosti Društva. Predlaže se Skupštini Društva donošenje Odluke o imenovanju člana Nadzornog odbora.

Članovi Skupštine su bez rasprave donijeli jednoglasno odluku kako slijedi:

**ODLUKU**

O imenovanju člana Nadzornog odbora Društva Inkasator d.o.o. Karlovac

**Članak 1.**

Za člana Nadzornog odbora Društva imenuje se:

1. Nives Matan, Ladvenjak 45 b, Karlovac, OIB: 19203083800, broj osobne iskaznice: 113389610 izdane od PU Karlovačke, rođena 25.07.1968. godine

na mandat od 4 godine počevši od dana stupanja na snagu ove Odluke.

**Članak 2.**

Članovi Nadzornog odbora imenovani na sjednici 07.12.2021. i novo imenovana članica dužni su najkasnije u roku od osam dana od dana stupanja na snagu ove Odluke, između sebe izabrati predsjednika i zamjenika predsjednika Nadzornog odbora.

**Članak 3.**

Ova odluka stupa na snagu danom donošenja, a objavit će se u Glasniku Grada Karlovca.

**TOČKA 3.**

Donošenje Odluke o prethodnoj suglasnosti na cjenik usluga korištenja elektroničke komunikacijske infrastrukture

Inkasator d.o.o. je evidentiran kod Hrvatske regulatorne agencije za mrežne djelatnosti (HAKOM) kao infrastrukturni operator ovlašten obavljati djelatnost elektroničkih komunikacijskih mreža i usluga i to:

* Davanje u najam elektroničke komunikacijske mreže i/ili vodova
* Davanje pristupa i zajedničkog korištenja elektroničke komunikacijske infrastrukture i povezane opreme.

Sukladno članku 26. stavku 1. Zakona o komunalnom gospodarstvu (NN 68/18, 110/18) Gradsko vijeće Grada Karlovca donijelo je Odluku o komunalnim djelatnostima na području Grada Karlovca (Službeni glasnik Grada Karlovca 14/2019). Člankom 5. Odluke pod održavanjem izgrađene kabelske kanalizacije u vlasništvu Grada Karlovca podrazumijeva se upravljanje i održavanje dijela elektroničke komunikacijske infrastrukture koji se sastoji od mreže podzemnih cijevi od pogodnog materijala, kabelskih zdenaca i kabelskih galerija, koja služi za postavljenje i zaštitu elektroničkih komunikacijskih kabela, a upravljanje i održavanje odnosi se na poslove davanja u zakup elektroničke komunikacijske mreže i/ili vodova, davanje pristupa i zajedničkog korištenja kabelske kanalizacije, izdavanje tehničkih uvjeta za provedbu radova polaganja kabela, nadzor nad provedbom tih radova, vođenje evidencije zauzeća cijevi, izradu planova i obavljanje radova preventivnog i korektivnog održavanja i druge poslove propisane drugim propisima, osim osnivanje služnosti u svrhu polaganja telekomunikacijske infrastrukture na javnim površinama, kojima upravlja Grad Karlovac.

Člankom 12. Odluke, Društvu Inkasator d.o.o., povjerava se djelatnost održavanja izgrađene kabelske kanalizacije u vlasništvu Grada Karlovca.

Slijedom navedenog, Inkasator d.o.o. kao isporučitelj komunalnih usluga ima zakonsku obvezu za cjenik usluga pribaviti prethodnu suglasnost gradonačelnika (Skupštine) kako to propisuje članak 55. stavak 1. Zakona o komunalnom gospodarstvu (NN 68/18).

Pravna osnova za donošenje cjenovnog sustava je članak 25. stavak 6. Zakona o elektroničkim komunikacijama (NN 73/08, 90/11, 133/12, 80/13, 71/14 i 72/17) uz primjenu načela iz stavka 30. stavka 5. istog Zakona, kao i Pravilnik o načinu i uvjetima obavljanja djelatnosti elektroničkih komunikacijskih mreža i usluga (NN 154/11, 149/13, 82/14, 24/15 i 42/16), Pravilnik o tehničkim uvjetima za kabelsku kanalizaciju (NN 114/10 i 29/13), Pravilnik o svjetlovodnim distribucijskim mrežama (NN 57/14) te Pravilnik o načinu i uvjetima pristupa i zajedničkog korištenja elektroničke komunikacijske infrastrukture i druge povezane opreme (NN 36/16).

Cijene usluga temelje se na principu neprofitabilnog korištenja već postojeće infrastrukture, kao i one koja će tek biti izgrađena, rentabilnosti ulaganja i troškova održavanja.

Slijedom navedenog, a sukladno zakonskim odredbama, Skupštini društva predlaže se donošenje Odluke o davanju prethodne suglasnosti na prijedlog Cjenika usluga korištenja EKI.

U raspravu po ovoj točci uključio se g. Klobučar upitom dali će Društvo imati troškova te dali ima dugoročan plan širenja mreže. Direktorica Barberić pojasnila je da trošak izgradnje je trošak investitora, a troškovi koji nastanu upravljanjem EKI će biti podmireni prihodima korištenja EKI. Svakako će se pratiti sve stavke upravljanja EKI. Što se tiče dugoročnog plana širenja mreža, u ovom trenutku nije izrađen, obzirom djelatnost nije operativno pokrenuta. Po donošenju cjenika, a obzirom na činjenice da postoji izgrađena EKI koja nije iznajmljena započet će se operativni poslovni procesi. U kontekstu navedenog, od pravnih subjekata koji grade i obnavljaju infrastrukturu zatražit će se planovi za sljedeće 3 godine kako bi se moglo kvalitetno provjeriti pokrivenost EKI i predložiti investitorima izgradnju EKI u budućem razdoblju.

Obzirom nije bilo više pitanja prijedlog je dan na glasanje te su članovi Skupštine društva donijeli Odluku kako slijedi:

# ODLUKU O PRETHODNOJ SUGLASNOSTI NA CJENIK USLUGA KORIŠTENJA ELEKTRONIČKE KOMUNIKACIJSKE INFRASTRUKTURE

**Članak 1.**

Društvu Inkasator d.o.o. daje se prethodna suglasnost na prijedlog Cjenika usluga korištenja elektroničke komunikacijske infrastrukture.

1. **Visina godišnje novčane naknade za pravo uvlačenja kabela u kabelsku kanalizaciju i drugu komunalnu infrastrukturu Grada Karlovca**

|  |  |  |  |
| --- | --- | --- | --- |
|  | **BAKAR** | **OSTALO****(koaks, hibridni kabel optika)** | **iznos naknade za 1m' kabela (kn) bez PDV-a** |
| broj niti | broj parica | promjer (mm) odnosno broj niti |  |
| do 60 | do 30 | do 12 | 4,00 |
| 61-120 | 31 – 100 | od 12,1 do 16 | 5,20 |
| preko 120 | 101 – 400 | od 16,1 do 36 | 9,00 |
| - // - | 401 – 1000 | preko 36 | 16,00 |

1. **Visina godišnje novčane naknade za korištenje zdenca za postavljanje pasivne opreme spojne točke**

|  |  |
| --- | --- |
|  | Cijena bez PDV-a |
| Po spojnoj točki (pasivna oprema – spojnica za povezivanje dijelova mreže operatora i priključenja korisnika na mrežu operatora) | 50,00 kn |

1. **Visina naknade za ostale usluge**
* Odobrenje za otvaranje jednog zdenca 70,00 kuna,
* Odobrenje za otvaranje do pet zdenaca 300,00 kuna,
* Odobrenje za otvaranje do deset zdenaca 500,00 kuna,
* Prvo produljenje roka (izdavanje novog odobrenja u slučaju potrebe za produljenjem roka izvršenja radova) 200,00 kuna,
* Drugo i svako naredno produljenje rokova (izdavanje novog odobrenja u slučaju potrebe za produljenjem roka izvršenja radova) 300,00 kuna.

 **Članak 2**.

Na sva odobrenja iz djelokruga rada isporučitelja komunalne usluge obračunava se administrativni trošak u iznosu od 50,00 kuna po odobrenju.

**Članak 3.**

Godišnji iznos novčane naknade korisnik je dužan plaćati u dvanaest (12) jednakih mjesečnih rata najkasnije do 15. u mjesecu za protekli mjesec.

Odluka o cijenama će se primjenjivati kod omogućavanja pristupa i zajedničkog korištenja kabelske kanalizacije, a sadržaj ugovora će se odrediti u skladu s posebnim propisima kojima je propisan pristup i zajedničko korištenje elektroničke komunikacijske infrastrukture i druge povezane opreme.

**Članak 4.**

Cjenik utvrđen u točki 1. ove Odluke primjenjuje se od 01. ožujka 2022. godine.

**Članak 5.**

Na cijene zakupa obračunava se porez na dodatnu vrijednost.

**Članak 6.**

Stupanjem na snagu ove Odluke, prestaje važiti Odluka o visine godišnje naknade za pristup i zajedničko korištenje kabelske kanalizacije od 05.03.2021. godine.

**Članak 7.**

Cjenik će biti objavljen na mrežnim stranicama Društva [www.inkasator.hr](http://www.inkasator.hr) .

**Članak 8.**

Ova Odluka stupa na snagu danom donošenja, a primjenjuje se sukladno članku 4. ove Odluke.

**TOČKA 4.**

# Razno

Nije bilo dodatne rasprave, informacija ili prijedloga.

Sjednica Skupštine završila je u 08:55 sati.

Zapisnik: Predsjednik Skupštine

Natalija Korač po punomoćnici zamjenici

 gradonačelnika

 Ivani Fočić